'SAL kan totaal vou as sy skuld toeneem' | Netwerk24
'SAL kan totaal vou as sy skuld toeneem'
Deur Lameez Omarjee, Fin24 02 Oktober 2017 15:53
Een van die SAL se vliegtuie op die aanloopbaan by die O.R. Tambo- Internasionale Lughawe. Foto: Argief
Die Suid-Afrikaanse Lugdiens (SAL) sal waarskynlik in duie stort as sy skuld toeneem, waarsku James Peron, president van die Moorfield Storey-instituut.
Dr. Azar Jammine, hoofekonoom van Econometrix, sê baie lande het nie meer nasionale lugdienste nie.
"Vir die meeste lande, selfs Amerika, hou dit nie meer 'n strategiese voordeel in nie."
Hy meen die lugdiens moet geprivatiseer word.
"Private aandeelhouers sal verseker dat hy doeltreffender bestuur word."
Dit sal ook keer dat belastingbetalers se geld gebruik word om die lugdiens te red, sê hy.
Die nasionale tesourie het Vrydag aangekondig dat hy R3 miljard van die Nasionale Inkomstefonds gebruik sodat die lugdiens sy Citibank-lening kan terugbetaal.
Die tesourie het in 'n verklaring gesê as die SAL die lening nie terugbetaal het nie, sou dit onsekerheid laat ontstaan het oor die lugdiens se skuld.
Die regering het 'n waarborg van R16,4 miljard verskaf aan finansiers wat lenings aan die SAL toegestaan het.
Nog besonderhede van die lugdiens se herfinansiering gaan later die maand in die mediumtermynbegrotingsraamwerk bekend gemaak word.
"Suid-Afrikaners trek geen voordeel uit die SAL nie. Die koste is veel groter as die voordele," sê Peron.
Die Moorfield Storey-instituut, wat in die VSA gesetel is, word as 'n onafhanklike drukgroep beskryf wat hom vir burgerregte beywer.
"Die lugdiens word voortdurend teen 'n verlies bedryf en belastingbetalers moet herhaaldelik opdok."
Peron sê lugdienste skep werk en bevorder toerisme ongeag wie dit besit.
"Die voordele wat die SAL inhou, gaan steeds daar wees.
"Die probleem is egter dat die lugdiens meer welvaart vernietig as wat hy skep. Enige onderneming wat geld verloor, ongeag sy eienaars, vernietig welvaart," sê hy.
Boonop laat die ekstra belasting wat die regering wil invorder om die SAL te red verbruikers met minder geld om aan ander produkte te bestee, sê hy.
'n Totale ineenstorting van die SAL is moontlik namate sy skuld toeneem, waarsku hy.
Die Vryemarkstigting meen dit is te laat om die lugdiens te privatiseer en dat dit toegemaak moet word.
Volgens dié stigting gaan die R1,2 miljard wat oor is nadat die SAL se skuld aan Citibank terugbetaal is die lugdiens net tot in Desember aan die gang hou. – Fin24